Բանն այն է, որ արդեն ավելի քան 2 շաբաթ շարունակվող պաղեստինաիսրայելական բախումները, որոնք ձնագնդի էֆեկտով օրեցօր ավելի լայն մասշտաբներ են ընգրկում, շատ փորձագետներ, պետական, քաղաքական գործիչներ արդեն իսկ որակել են՝ որպես «երրորդ ինթիֆադա» (Ինթիֆադա՝ արաբերենից թարգմանաբար՝ ապստամբություն: Պաղեստինցիների նախորդ երկու ապստամբությունները տեղի են ունեցել 1987 և 2000 թվականներին), կամ «դանակային ինթիֆադա»: Դանակներով, մկրատներով, պտուտակահանիչներով և այլ ծակող-կտրող միջոցներով Հրեական պետության գրեթե բոլոր, բայց հատկապես՝ արաբներով բնակեցված շրջանների փողոցներում, խանութներում, կանգառներում,հասարակական տրանսպորտում, բոլոր մարդաշատ վայրերում պաղեստինցիները հարձակվում են հրեաների վրա՝ տարբեր ծանրության մարմնական վնասվածքներ հասցնելով: Ի պատասխան, երկրի բարձրագույն իշխանությունների կողմից իսրայելցի ոստիկաններին հրամայված է նախահարձակ կրակ բացել «ահաբեկիչների» վրա, զենք կրելու իրավունք ունեցող բոլոր քաղաքացիներին՝ մշտապես իրենց մոտ պահել դրանք և անհրաժեշտության դեպքում առանց վարանելու կիրառել, նաև՝ աջակցել իրավապահներին: Երկկողմանի հարձակումների հետևանքով արդեն իսկ գրանցվել են մի քանի տասնյակ վիրավորներ, իսկ «Կարմիր մահիկի» կազմակերպության պաղեստինյան ներկայացուցչության հաղորդմամբ՝ միայն վերջին 5 օրերի ընթացքում տեղ գտած բախումների հետևանքով տուժել է շուրջ 1300 մարդ: